Ghoema-toekennings 2018: Jo Black maak skoonskipJo Black met twee van sy sewe toekennings. (Foto: Simon Sonnekus) Dit was ŉ goue affêre toe die gewildste kunstenaars in die Afrikaanse musiekbedryf Sondagaand saamgetrek het vir die jaarlikse Ghoema-musiektoekennings. Dié geleentheid het by die Theatre of Marcellus by Emperors Palace plaasgevind. Die sterre van dié bedryf het vanjaar vir die sewende keer byeengekom om plaaslike Afrikaanse kunstenaars te vereer vir hul jongste werk. Die groot wenner van die aand was Jo Black, wat met sy groot baard en diep stem aanhangers landwyd aan sy voete het. Dié gewildheid het hom sewe toekennings besorg, onder meer vir album van die jaar vir Skepe, manskunstenaar van die jaar, nuweling van die jaar, digitale album van die jaar, digitale liedjie van die jaar en gewildste liedjie van die jaar. Hy het ook ŉ eretoekenning ontvang vir beste verkoper. Opgewondenheid het geheers onder die sterre terwyl hulle op die glanstapyt in die Red Roman Shed vir die flitsende kamera’s poseer het. Willem Botha. (Foto: Leonie Bezuidenhout/Maroela Media) Willem Botha, wat benoem is in die kategorie vir beste pop-album deur ’n manskunstenaar vir sy album Soen en vergeet, het gasheer gespeel vir die aand en met ŉ grys geruite pak met rooi bykomstighede voor die kameras gepronk. Kurt Darren en Jay het Ghoema-geskiedenis gemaak toe hulle albei met die beeldjie weggestap het vir beste pop-album deur ŉ manskunstenaar. Die popsangeres Irene-Louise van Wyk het in ŉ pienk, prinsesagtige skepping die geleentheid bygewoon. Caroline-Grace, Sharoney en Eva Morgan het almal in skitterblink rokke op die tapyt verskyn. Dié sangeresse is almal benoem in die kategorie vir beste pop-album deur ŉ kunstenares, maar Karlien van Jaarsveld is met die beeldjie huis toe vir Sing vir liefde. Van Jaarsveld is ook aangewys as die publiek se gunstelingkunstenares (vrou) terwyl Steve Hofmeyr gekies is as die publiek se gunstelingkunstenaar (man). Die jong boeremusiekmusikant, Kosie Beukes, het saam met sy ma, Julia, die glansgeleentheid bygewoon. Hy is benoem in die kategorie vir beste boere- of tradisionelemusiek-album. Ricus Nel het egter met sy album, Ricus Nel bring hulde aan Worsie Visser, die toekenning gewen. Die kletsrymer Yoma het die prys vir beste Afrikaanse hip-hop-liedjie van die jaar met “Wille kat” verower. Sy was saam met Hakkiesdraad Hartman, wat in ŉ interessante baadjie en rooi velskoene op die glanstapyt poseer het, in dié kategorie benoem. Yoma het ook die prys onder haar man, die bekende kletsrymer Hemelbesem, wat ook in dié kategorie benoem is, se neus weggeraap. Francois van Coke het die beeldjie vir beste alternatiewe album gewen vir sy rock-album Hierdie is die lewe. Adéle Fouché, Lila Botha en Mjön van Blommenstein van die rock-groep Saarkie is met hul eerste Ghoema-toekenning vir beste rock-album, Queen van die toorbos, huis toe. Lydia Winchester, die bekende musiekpromotor, is vereer met die toekenning vir lewenslange bydrae tot die musiekbedryf terwyl die Klipwerf Dansorkes, wat voete reeds 50 jaar lank op die dansvloer aan die skoffel hou, met die Diamant-toekenning vereer is. Gewilde gesigte in die kunstebedryf soos Donnalee Roberts, Cindy Swanepoel, Clint Brink en Lynelle Kenned, wat tans in die splinternuwe Afrikaanse fliek Wonderlus te sien is, het as aanbieders vir die aand opgetree en ook almal ŉ draai op die glanstapyt gemaak. JP Keyter en Naas Botha het ook hul lyf aanbieder gehou. Hier is ŉ volledige lys van die wenners: Album van die jaar Skepe – Jo Black (vervaardigers: Murray Lubbe en Danny Smoke) Kunstenaar van die jaar Jo Black Kunstenares van die jaar Juanita du Plessis Groep van die jaar Die Heuwels Fantasties Nuweling van die jaar Jo Black – Skepe Beste komposisie van die jaar Die Brug – Elvis Blue (skrywer: Elvis Blue) Beste Afrikaanse hip-hop-liedjie van die jaar “Wille kat” – Yoma (skrywer: C. Witbooi) Beste pop-album deur ŉ kunstenaar (man) So lank sal ek jou liefhê – JAY Laat die dansvloer brand – Kurt Darren Beste pop-album deur ŉ kunstenares (vrou) Sing vir liefde – Karlien van Jaarsveld Beste kontemporêre album deur ŉ kunstenaar (man) Skree – Steve Hofmeyr Beste kontemporêre album deur ŉ kunstenares (vrou) Sing my hart uit – Liezel Pieters Beste album deur ŉ duo of groep Gunsteling seisoen – Kaleidoskoop Beste geestelike album Bruid – Anders Beste kinderalbum of -DVD Liedjies en rympies – Piet Smit Beste alternatiewe album Hierdie is die lewe – Francois van Coke Beste rock-album Queen van die toorbos – Saarkie Beste boere- of tradisionelemusiek-album Ricus Nel bring hulde aan Worsie Visser – Ricus Nel Beste instrumentele album Insomnia – CH2 Beste ligte klassieke Afrikaanse album Miljoene stemme – Ons lieflinge Beste country-album Kleindorp-dromer – Elandré Beste musiekvideo Musiekvideo-trilogie: “Lei my na die water/Vroumens” – APPEL (regie: Gerhard van Rooyen – GVR) Beste liedjieskrywer – solo Chris Chameleon Beste liedjieskrywer – samewerkingsgroep Hunter Kennedy, Fred den Hartog en Pierre Greeff Beste vervaardiger – solo Theo Crous Beste vervaardiger – samewerkingsgroep Theo Crous en Karen Zoid Die onderstaande drie kategorieë word nie beoordeeel, maar slegs via ’n stemproses deur die publiek aangewys: Publiek se gunstelingkunstenaar Steve Hofmeyr Publiek se gunstelingkunstenares Karlien van Jaarsveld Publiek se gunstelingduo of -groep Tussen Sterre Die onderstaande vyf kategorieë word nie beoordeeel nie, maar slegs via kommersiële statistieke soos verskaf deur die Ghoema-bestuurskomitee aangewys: Digitale album van die jaar Skepe – Jo Black (vervaardigers: Murray Lubbe en Danny Smoke) Digitale liedjie van die jaar “Skepe” (skrywers: Jo Black, Johan Vorster en Christoph Kotze) Luitoon van die jaar “Die Boom” – Monique Steyn Gewildste liedjie van die jaar “Skepe” (skrywers: Jo Black, Johan Vorster en Christoph Kotze) Eretoekenning: Beste verkoper Jo Black – Skepe Die onderstaande twee kategorieë word deur die Ghoema- raad van trustees aangewys: Eretoekenning: Lewensbydrae Lydia Winchester Eretoekenning: Diamant-ghoema Klipwerf Dansorkes